Еуфорията във форекс. Форекс Хоби
by Николай Колев · 11.05.2016
Опитните форекс трейдъри са наясно, че психологическият елемент от работата ни на пазара е по-важен от техническата въоръженост. И доколкото за начинаещите това не е толкова очевидно, необходимо е да извървят своя път, за да го осъзнаят.
Точно затова психологията на трейдинга е тема, която е разглеждана от различни аспекти в множество публикации, свързани с форекс. Аз самият съм й посветил немалко статии в специално отделения й раздел в този блог. Има обаче едно състояние, което се споменава само мимоходом и то – изброено в редицата на неблагоприятните последствия от трейдинга. Става дума за еуфорията. Отрицателно явление ли е наистина еуфорията и какви са причините и следствията от нея? На тези въпроси ще се опитам да отговоря в настоящата публикация.
Ако прибегнем до Уикипедия за дефиниция, “Еуфорията е състояние на ума, при което човек се чувства силно щастлив и “прелива” със силни емоции. Думата има гръцки произход. Идва от гръцкото εὐφορία”. Тълковните речници отиват по-далеч, като я описват като болестно медицинско състояние на повишена възбуда, доволство и безгрижие. Окей, това наистина е така, но трудно ще намерите издание, което да определи полезна ли е на практика еуфорията или вредна. А може би отговорът е: Зависи!…
Но нека се върнем към форекс. В еуфория изпадаме обикновено след успешно реализирана сделка или след поредица от печеливши сделки. Тук ще направя едно отклонение за тези от читателите, които нямат опит с форекс. Правя го, защото допускам, че четейки това, те биха отдали еуфорията на получената от сделката печалба. Разбира се, печалбата играе своята роля за позитивната ни нагласа по принцип, но не това е най-важното.
Ние търгуваме на форекс, за да печелим. Когато реализираме приход, се чувстваме комфортно, когато инкасираме загуба, чувството е с обратен знак. Но с течение на времето трейдингът се превръща за нас в рутинна дейност и ние възприемаме двете крайни състояния като елемент от работата ни. Това имам предвид, като твърдя, че еуфорията не е плод толкова на реализираната печалба, или поне не само.
Писал съм вече, че търговията на форекс маркета е интелектуална дейност. Смисълът, който влагам в това определение, е малко встрани от общоприетото възприятие за равенство между интелект и обща култура (да ме простят интелектуалците и тези, които се мислят за такива!). Реализирането на една сделка е сложен умствен процес, изискващ теоретични познания, психологическа уравновесеност, способност за обработка на голям обем актуална информация, ориентация в сложни математически модели и анализаторски способности в реално време.
На практика форекс трейдингът е проекция на нашите интелектуални възможности върху пазара.
Правя всички тези уточнения, за да подкрепя тезата си, че изпадането в състояние на еуфория в определени моменти е не толкова заради парите, а по-скоро заради чувството за успешна реализация на идеите ни. Защото една форекс сделка не е само резултат от принципа “Купувай евтино и продавай скъпо”. Да се доведе една сделка до успешен край е необходима предварителна подготовка, свързана с обработка на икономическите новини и анализ на конкретната пазарна ситуация, необходим е анализ и калкулация на риска, избор на точното време за стартирането й и оценка на множество други фактори.
Отделно от това, за да се изведе една сделка до печеливш резултат, са необходими умения за управлението й в хода на реализация. Този процес отчита много фактори и съчетава много умения, чието изброяване не е предмет на лекцията, но така или иначе е неотменима част от сделката. Същото се отнася и за финализирането й.
Погледната от този ъгъл, форекс сделката се явява изпитание не само за интелектуалните ни възможности, но подлага на натоварване и нервната ни система. Чудно ли е тогава, че след успешното й приключване сетивата ни понякога избухват? Колкото по-сложен е бил замисълът ни, колкото по-трудна е била реализацията му, толкова по-удовлетворени се чувстваме от успеха. Еуфория ли изпитваме в такива моменти? В много случаи – да!
Вредна ли е еуфорията във форекс?
Всъщност това би трябвало да бъде главният въпрос на публикацията. Повечето автори ( в това число и аз – признавам си), пишещи по темата за психологическите аспекти на форекс търговията, чисто механично причисляват еуфорията към вредните състояния при трейдинга. От къде идва това (не) разбиране и как се е наложило? И може ли едно от най-позитивните чувства в живота да бъде квалифицирано като негативно?
“Заслугата” еуфорията да се ползва с такава слава във форекс очевидно отново произтича от загрижеността за печалбата. Няма лошо, ние затова сме на пазара. Идеята в случая е, че еуфорията след печеливша сделка е в състояние да притъпи рецепторите ни за опасност, да напомпа самочувствието ни до степен да загубим реална представа за възможностите си. И това в общия случай е вярно. С едно уточнение: ако под влияние точно на еуфорията “скочим” отново на пазара.
Но трябва ли само заради това да заклеймяваме еуфорията като вредна? Необходимо ли е да се притесняваме, че изпитваме положителни емоции като резултат от собствените си възможности? И как ще ни се отрази това на самочувствието като трейдъри?
Отговорът е: разбира се, не! Трябва само да спазваме едно просто правило. Така, както е необходимо да си даваме почивка след загуба, по същия начин трябва да постъпваме и след печалба. Да, добри сме! Най-великите сме! Овладели сме стратегията си и сме в състояние да я прилагаме успешно на пазара. Нека сега починем! Нека се порадваме на успеха си! Пазарът е вечен, ще се върнем на него утре, другата седмица… Пропуснатата загуба също е печалба!
Ами толкова за еуфорията във форекс. Ако намирате възгледите ми за оригинални, споделете статията с приятели във фейсбук и натиснете бутона “Харесва ми!”.
И като стана дума накрая за стратегия, повечето от вас знаят, че за мен Прайс екшън стратегията е религия във форекс. Ако искате и вие да се приобщите към нашето Прайс екшън общество, запишете се в безсрочния онлайн курс за форекс обучение Форекс Фаворит.
Tags: ЕуфорияПрайс екшънФорексФорекс психология
Next story Седмичен форекс анализ 16 – 20 май
Previous story Седмичен форекс анализ – 9 – 13 май